b'\n_START_ARTICLE_\nAkas\n_START_SECTION_\nIstorija\n_START_PARAGRAPH_\nAkas yra vienas seniausi\xc5\xb3 tebegyvenam\xc5\xb3 miest\xc5\xb3 Izraelyje. Jis minimas dar XIX a. pr. m. e. duokli\xc5\xb3 Tutmoziui III s\xc4\x85ra\xc5\xa1e. Akas taip pat minimas ir Amarnos lai\xc5\xa1kuose. Minimas hebraj\xc5\xb3 Biblijoje kaip miestas, kur izraelitams nepavyko i\xc5\xa1vyti kaananie\xc4\x8di\xc5\xb3. Nuo II t\xc5\xabkstantme\xc4\x8dio iki IV a. pr. m. e. tai buvo svarbus finikie\xc4\x8di\xc5\xb3 prekybos centras. 336 m. pr. m. e. miest\xc4\x85 u\xc5\xbekariavo Aleksandras Makedonietis ir pavadino Ptolem\xc4\x97jo Antiochija (Antiochia Ptolemais). Akas klest\xc4\x97jo 285\xe2\x80\x93246 m. pr. m. e. valdant Egipto karaliui Ptolemajui II Filadelfui ir nuo 65 pr. m. e. valdant rom\xc4\x97nams. V\xc4\x97liau miestas per\xc4\x97jo Bizantijai, 614\xc2\xa0m. buvo u\xc5\xbekariautas pers\xc5\xb3, o 638\xc2\xa0m.\xc2\xa0\xe2\x80\x93 arab\xc5\xb3. Tuo metu miestas tapo svarbiausiu Palestinos regiono uostu. 1104\xc2\xa0m., pirmojo kry\xc5\xbeiaus \xc5\xbeygio metu, uost\xc4\x85 u\xc5\xbe\xc4\x97m\xc4\x97 Balduinas I. Miestas pavadintas Akre (St. Jean d\xe2\x80\x99Acre) ir tapo svarbiausiu uostu Levante bei pagrindiniu kry\xc5\xbeinink\xc5\xb3 ekspansijos \xc4\xaf Palestin\xc4\x85 ta\xc5\xa1ku. Akr\xc4\x99 buvo u\xc5\xbe\xc4\x97m\xc4\x99s Saladinas, bet 1191\xc2\xa0m. atkovotas kry\xc5\xbeinink\xc5\xb3. Galiausiai po 1291\xc2\xa0m. Akr\xc4\x97s apgulties kry\xc5\xbeininkai buvo i\xc5\xa1vyti i\xc5\xa1 Palestinos, o kra\xc5\xa1t\xc4\x85 u\xc5\xbe\xc4\x97m\xc4\x97 mameliukai. 1516\xe2\x80\x931918\xc2\xa0m. miestas priklaus\xc4\x97 Osman\xc5\xb3 imperijai, 1922\xe2\x80\x931948\xc2\xa0m. Did\xc5\xbeiosios Britanijos Palestinos mandatinei teritorijai.'